LT Europos Sąjungos oficialusis leidinys C 42/3

Paraiškos paskelbimas pagal Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį

2010/C 42/03

Šiuo paskelbimu suteikiama teisė pareikšti prieštaravimą paraiškai pagal Tarybos reglamento (EB) Nr. 510/2006 (1) 7 straipsnį. Prieštaravimo pareiškimai Komisijai turi būti pateikti per šešis mėnesius nuo paraiškos paskelbimo.

BENDRASIS DOKUMENTAS

TARYBOS REGLAMENTAS (EB) Nr. 510/2006

„ŚLIWKA SZYDŁOWSKA“

EB Nr.: PL-PGI-0005-0634-23.07.2007

SGN ( X ) SKVN ( )

1. Pavadinimas:

„Śliwka szydłowska“

2. Valstybė narė arba trečioji šalis:

Lenkija

3. Žemės ūkio produkto arba maisto produkto aprašymas:

3.1. Produkto rūšis:

Kategorija : 1.6 klasė. Švieži arba perdirbti vaisiai, daržovės ir grūdai

3.2. Produkto, kuriam taikomas 1 punkte nurodytas pavadinimas, aprašymas:

„Śliwka szydłowska“ yra slyvos su kauliukais arba be jų, džiovintos arba rūkytos.

Šių slyvų forma priklauso nuo slyvmedžio rūšies; šios slyvos gali būti paplokščios ar pailgos, joms būdingas lygus, tąsus minkštimas ir itin grynas ir intensyvus skonis ir dūmų aromatas. Šioms slyvoms taip pat būdinga itin raukšlėta, bet blizgi, tamsiai mėlynos spalvos žievelė.

„Śliwka szydłowska“ dydis priklauso nuo naudojamų slyvų rūšies, o svoris svyruoja nuo 50 iki 160 slyvų 1 kilograme. Vandens kiekis galutiniame produkte – nuo 35 % iki 45 %.

3.3. Žaliavos (tik perdirbtiems produktams):

„Śliwka szydłowska“ gamybai naudojama tik naminių slyvų (Prunus domestica L. ssp domestica) atmainos ir iš jų išvestos šios slyvų rūšys: „Stanley“, „Amers“, „Węgierka Dąbrowicka“, „Empress“, „Oneida“, „Jojo“, „Top“, „Valjevka“, „President“ ir „Damacha“. Šių rūšių vaisiams būdingos džiovinimui ir rūkymui reikalingos savybės, tokios kaip didelis cukraus kiekis ir gana didelis vandens kiekis.

Nuimamas ir „śliwka szydłowska“ gamybai naudojamas tik subrendusių ir vartoti tinkamų vaisių derlius. Šie vaisiai turi būti sveiki, be puvimo požymių, mechaniškai neapgadinti ir be matomos vamzdžių, erkių arba kitų kenkėjų padarytos žalos. Vaisiai turi būti neapgadinti, be priemaišų, neužteršti kitais nenustatytais organizmais, dėl kurių slyvos būtų netinkamos vartoti.

3.4. Pašarai (taikoma tik gyvūninės kilmės produktams):

—

3.5. Specialūs gamybos veiksmai, atliktini nustatytoje geografinėje vietovėje:

Džiovinimo įrenginiai, kuriuose vyksta slyvų džiovinimas ir rūkymas, turi būti pastatyti 4 punkte nurodytoje geografinėje vietovėje. Gamybai privaloma naudoti tik specialius tradicinius „Szydłów“ džiovinimo agregatus. Slyvų džiovinimui naudojama mediena – ąžuolas, skroblas, bukas arba vaismedžių mediena. Galima naudoti ir kitokios rūšies medieną, bet griežtai draudžiama naudoti sakingą (spygliuočių) medieną.

3.6. Specialios pjaustymo, trynimo, pakavimo ir kt. taisyklės:

—

3.7. Specialios ženklinimo etiketėmis taisyklės:

—

4. Glaustas geografinės vietovės apibūdinimas:

„Śliwka szydłowska“ gamybos vietovė – Szydłów savivaldybė (108 km2), esanti Staszów apygardoje, Świętokrzyskie vaivadijoje.

5. Ryšys su geografine vietove:

5.1. Geografinės vietovės ypatumai:

„Śliwka szydłowska“ gamybos vietovė apima tik Szydłów savivaldybę. Šiai vietovei būdingas nederlingas dirvožemis, kuriame daug kalkių (mioceno kalkakmenio). Vidutinis metinis kritulių kiekis šioje vietovėje paprastai siekia 500–700 mm. Vasaros mėnesiais šiai vietovei būdingas mažas kritulių kiekis, nes tuomet čia gana daug saulės šviesos. Vegetacijos laikotarpis trunka nuo 200 iki 215 dienų. Daugmaž 80 % šioje vietovėje vaisiams auginti naudojamos žemės auginamos slyvos. Slyvų sodai apima apie 900 ha teritoriją.

Žaliavos vietos gamintojams lengvai pasiekiamos, tad jie surado būdą, kaip jas apdoroti specialioje džiovinimo įrangoje. Specialūs džiovinimo įrenginiai, suprojektuoti ir sukurti vietos žmonių pagal jų unikalius įgūdžius, yra neatsiejama Szydłów savivaldybės kraštovaizdžio dalis. 4 punkte nurodytoje vietovėje iš viso yra apie 400 savitų džiovinimo įrenginių. Ši vietovė apima 108 km2 ir 2004 m. joje buvo 5 118 gyventojų, taigi 2004 m. vienas džiovinimo įrenginys teko vidutiniškai 13 gyvetojų, o 1 kv. km – 3,7 džiovinimo įrenginių. Taigi tai neginčijamai įrodo, kad šis produktas itin glaudžiai susijęs su minėta vietove ir tai, kad jis liudija apie vietos gamintojų įgūdžius.

„Śliwka szydłowska“ gamybai naudojami tik tokie džiovinimo įrenginiai, kuriuose slyvos gali būti rūkomos ir džiovinamos dūmais ir karštu oru, o ne vien tik karštu oru. Džiovinimo įrenginys yra statinys, kurio dydis priklauso nuo individualių gamintojo poreikių (kurie susiję su padėklų skaičiumi ir dydžiu). Atidarius duris matomi vertikalūs stovai, laikantys išpjaustinėtus padėklus, vadinamus „laski“, kurie išsitraukia kaip stalčiai. Šie padėklai – mediniai. Žemiausias padėklas yra apie 50 cm nuo krosnies, esančios po žeme, dugno. Džiovinimo įrenginys negali būti aukštesnis kaip 3 m. Šiame statinyje yra specialus stalas, ant kurio slyvos rūšiuojamos.

Vaisiai ant padėklų dėliojami rankomis. Slyvos turėtų būti sudedamos taip, kad oras ir dūmai legvai pasiektų kiekvieną slyvą. Priklausomai nuo vaisių dydžio, ant įvairių padėklų dedamas skirtingas slyvų sluoksnių skaičius. Tačiau sluoksniai negali būti storesni kaip 12 cm.

Slyvos džiovinamos karštu oru ir rūkomos kietmedžio, deginamo po padėklais esančioje krosnyje, dūmais. Su dūmais sumaišytas karštas oras praeina pro padėklus ir ant jų esančius vaisius. Tam naudojama gravitacinė oro ir dūmų cirkuliacija. Temperatūra džiovinimo įrenginyje svyruoja nuo 45 °C iki 90 °C; ji priklauso nuo deginamos medienos kiekio ir kaloringumo. Dėl gravitacinės oro cirkuliacijos temperatūra aukščiausia yra apačioje, o žemiausia – vidurinėje džiovinimo įrenginio dalyje. Visas džiovinimo ir rūkymo procesas vidutiniškai trunka apie 48 valandas, bet šis laikas gali skirtis priklausomai nuo vaisių dydžio, temperatūros džiovinimo įrenginiuose ir išorinių oro veiksnių, ypač temperatūros ir drėgmės.

Vienodai išdžiovinti ir išrūkyti vaisiai surenkami nuo padėklų. Vaisiai surenkami ir rūšiuojami rankomis. Gamintojai patikrina (atlikdami organoleptinę analizę), ar džiovintos slyvos atitinka produkto apraše nurodytus kriterijus ir ar slyvos pakankamai išdžiovintos ir išrūkytos. Kiekviena slyva tikrinama atskirai. Reikalavimus atitinkančios slyvos surenkamos, o likusios sudedamos atgal į džiovinimo įrenginį.

Vietos gamintojai žino, kaip atrinkti geros kokybės džiovinti tinkančią žaliavą, ir kaip tinkamai slyvas išdžiovinti ir išrūkyti. Rūkant ir džiovinant slyvas šie vietos gamintojų sugebėjimai daro lemiamą poveikį galutinio produkto kokybei: sugebėjimas slyvas ant padėklų sudėti taip, kad karštas oras ir dūmai pasiektų kiekvieną slyvą; ant padėklų esančias slyvas rūšiuoti ir apversti rankomis bent dukart per dieną, pasirūpinti, kad tarp padėklų ir krosnies būtų tinkamas atstumas, džiovinimo įrenginiuose kasdien nustatyti rūkymo ir džiovinimo laiką ir temperatūrą, kas priklauso nuo vaisių dydžio ir reikalingo rūkymo ir džiovinimo laipsnio, ir atskirai atlikti kiekvienos slyvos organoleptinę patikrą, kuria siekiama užtikrinti, kad išgauta tinkama slyvų rūkymo ir džiovinimo kokybė, reikiamos slyvų savybės ir išrūkymo ir išdžiovinimo laipsnis.

5.2. Produkto ypatumai:

„Śliwka szydłowska“ slyvų minkštimas paprastai lygus, slyvos yra elastinės konsistencijos, tolygiai išdžiovintos ir išrūkytos, ir turi itin intensyvų ir lengvai atpažįstamą dūmų skonį ir kvapą. Šioms slyvoms taip pat būdinga itin raukšlėta, bet blizgi, tamsiai mėlynos spalvos žievelė. Vandens kiekis „śliwka szydłowska“ pardavimo metu yra didelis: jis siekia 35 %–45 %. Tai, kad slyvos ant visų padėklų išdėliojamos ne storesniu kaip 12 cm sluoksniu ir tai, kad keletą kartų per dieną jos apverčiamos rankomis, reiškia, kad šiltas oras ir dūmai tolygiai pasiekia visas slyvas, ir taip užtikrinama, kad slyvos būtų išrūkytos ir išdžiovintos ir kad jos įgautų „śliwka szydłowska“ būdingas savybes.

5.3. Priežastinis geografinės vietovės ir produkto kokybės ar savybių (SKVN atveju) arba kurios nors produkto savybės, gero vardo ar kito požymio (SGN atveju) ryšys:

Ryšys, kuriuo „śliwka szydłowska“ susijusi su minėtu regionu, yra paremtas išskirtine šių slyvų kokybe, kuri išgaunama dėl unikalių vietos gamintojų turimų įgūdžių. Šis ryšys taip pat susijęs su slyvų geru vardu, kuris įgytas tęsiant ilgalaikę slyvų gamybos tradiciją.

Unikalūs vietos gamintojų įgūdžiai ir tradiciniai gamintojų naudojami gamybos būdai yra veiksniai, užtikrinantys aukštą „śliwka szydłowska“ kokybę. Džiovinimo įrenginių konstrukcijos ir naudojami džiovinimo būdai sumanyti pasitelkus vietos gamintojų profesinę patirtį. Šios vietos gamintojų įgūdžiai ir praktinė patirtis labai skiriasi nuo kituose Lenkijos vietovėse ir kaimyniniuose regionuose naudojamų būdų.

Džiovinimo įrenginių konstrukcijos užtikrina, kad oras ir dūmai cirkuliuotų tuo pačiu metu, taip džiovindami ir rūkydami slyvas. Padėklus padedant į kitą džiovinimo įrenginio vietą, nustatant reikiamą temperatūrą ir reikiamą džiovinimo laiką užtikrinama, kad džiovinant ir rūkant minėtas slyvas bus pasiekta tinkama kokybė, reikiamos slyvų savybės ir tinkamas išrūkymo ir išdžiovinimo laipsnis. Kitų regionų gamintojai tokios šios vietos gamintojų profesinės patirties neturi.

„Śliwka szydłowska“ reputacija yra susijusi su ilgalaike šių slyvų gamybos tradicija. Slyvų džiovinimo ir rūkymo Szydłów istorija siekia bent Antrojo pasaulinio karo metus, kaip liudija etnografiniai Szydłów savivaldybėje atlikti tyrimai. Kaip parodė šių tyrimų rezultatai, šioje vietovėje slyvas imta džiovinti prieš daugmaž 80 m. Perspausdintame straipsnyje „Szansa dla miasteczka“, kuris 1988 m. lapkričio 25 d. pasirodė žurnale „Słowo Ludu“, pateikta informacija apie „śliwka szydłowska“ gamybą ir apie su šiomis slyvomis susijusias pirkimo problemas. Produkcijos mastą ankstesniais metais rodo įvairių prekybos centrų 1964–1967 m. išrašytos sąskaitos–faktūros. Šiuo metu per metus pagaminama apie 800 tonų „śliwka szydłowska“.

Apie minėto produkto reputaciją liudija spaudoje – 2006 m. rugpjūčio 25 d.„Echo Dnia – Echo Powiśla“, 2007 m. liepos 26 d.„Gazeta Wyborcza – Kielce“ ir 2005 m. žurnalo „Hasło Ogrodnicze“ 10 Nr. – pasirodę straipsniai. „Śliwka szydłowska“ taip pat rekomenduojamos ir interneto svetainėje http://www.potrawyregionalne.pl („Sezon na śliwki“).

Gerą produkto reputaciją liudija ir tai, kad 2005 m. jis pelnė „Perła“ prizą.

Szydłów 10 metų organizuojamas specialus kelias dienas trunkantis ir minėtą produktą reklamuojantis renginys „Święto Śliwki“ (slyvų šventė). Vienas iš labiausiai į šventę žmones pritraukiančių dalykų – slyvų džiovinimo demonstravimas, naudojant tradicinius Szydłów mieste paprastai naudojamus padėklus. Apie džiovinimo proceso demonstravimą aiškiai nurodyta ir šventę reklamuojančiuose plakatuose.

Nuoroda į paskelbtą specifikaciją:

(Reglamento (EB) Nr. 510/2006 5 straipsnio 7 dalis)

http://www.minrol.gov.pl/DesktopDefault.aspx?TabOrgId=1620&LangId=0

(1) OL L 93, 2006 3 31, p. 12.